SKRIFTLIG FORESPØRGSEL P-2798/00

af Jules Maaten (ELDR) til Kommissionen

(4. september 2000)

Om: WHO-rapport om tobaksindustriens utilbørlige indflydelse

1. Den uafhængige Expert Committee on the Report on Tobacco Industry Documents and the World Health Organisation (WHO) offentliggjorde den 2. august 2000 sine undersøgelsesresultater, som viser, at tobaksfirmaerne har bekæmpet WHO's dagsorden for bekæmpelse af tobaksmisbrug bl.a. ved at iscenesætte begivenheder, der afleder opmærksomheden fra de sundhedsproblemer, tobaksrygning giver anledning til, ved at forsøge at opnå nedskæringer i tobaksbekæmpelsesbudgetterne, ved at skabe splid mellem andre FN-agenturer og WHO, ved at fordreje resultaterne af vigtige videnskabelige undersøgelser om tobak og ved at bringe WHO som institution i miskredit. Agter Kommissionen at drøfte denne rapport med Udvalget af Højtstående Embedsmænd inden for Sundhedsvæsenet (der er sammensat af de ledende embedsmænd fra sundhedsvæsenerne) for at koordinere medlemsstaternes reaktion på rapportens henstillinger?

2. Hvilke foranstaltninger har Kommissionen truffet i lyset af disse WHO-sponsorerede undersøgelser for at sikre, at konsulenter, der aflønnes af tobaksindustrien, ikke opnår indflydelsesrige poster inden for Kommissionen, og at tobaksindustrien og dens repræsentanter ikke udøver utilbørlig indflydelse på Kommissionens tjenestemænd? Hvilke supplerende foranstaltninger vil der eventuelt blive truffet fremover?

3. EU spiller en fremtrædende rolle, fordi Unionen gennemfører lovgivning på tobaksområdet og repræsenterer de femten medlemsstater under forhandlingerne om rammekonventionen om bekæmpelse af tobaksmisbrug (FCTC) inden for WHO. Hvis de nævnte fremgangsmåder er anvendt over for WHO, vil Kommissionen så ikke mene, at det er sandsynligt, at der er anvendt de samme fremgangsmåder over for Kommissionen eller over for EU-institutionerne som helhed?

4. I de tjenestegrene hos Kommissionen, der beskæftiger sig med bekæmpelse af tobaksmisbrug, hersker der alvorlig mangel på personale og ressourcer, ligesom der er foretaget markante nedskæringer kan Kommissionen forelægge en tabel, som viser, hvilke nedskæringer der er foretaget, siden man iværksatte det første Europa mod Kræft-program, og kan Kommissionen garantere, at disse nedskæringer ikke skyldes tobaksindustriens utilbørlige indflydelse, ligesom det er tilfældet for WHO's vedkommende?

5. Hvordan har Kommissionen truffet afgørelse om ressourcetildeling til strategier til bekæmpelse af tobaksmisbrug, og hvilke ressourcer er der afsat til dette formål, siden det første kræftprogram blev iværksat?

6. Er Kommissionen helt eller delvis enig med sundhedsudvalget i det britiske Underhus, der har fastslået, at de ressourcer, der er afsat til bekæmpelse af tobaksmisbrug i Kommissionens regi, er helt utilstrækkelige, og hvilke foranstaltninger vil der eventuelt blive truffet for at løse dette problem?

Svar afgivet på Kommissionens vegne af David Byrne

(11. oktober 2000)

1. Koordineringen af medlemsstaternes holdning i spørgsmål, der vedrører national kompetence inden for Verdenssundhedsorganisationen (WHO), hører ind under Rådsformandskabets ansvarsområde. Det ville derfor være mere relevant, at det er formandskabet, der forestår en diskussion heraf.

2. og 3. Kommissionen har ikke kendskab til, at konsulenter fra tobaksindustrien skulle have fået ansættelse i Kommissionen på sundhedsområdet, lige som Kommissionen kan forsikre det ærede medlem om, at tobaksindustrien ikke har nogen indflydelse, når det drejer sig om besættelse af stillinger i Generaldirektoratet (GD) for sundhed og forbrugerbeskyttelse. De seneste års politik viser med al ønskelig tydelighed Kommissionens engagement på dette område. Bekæmpelse af tobaksmisbrug har stået øverst på dagsordenen på sundhedsområdet, og det nye udkast til direktiv har på sin vej gennem Rådet og Parlamentet gjort hastige fremskridt.

4. og 5. De personalemæssige ressourcer afsættes på grundlag af de prioriteringer, som Kommissionen har fastlagt i sit arbejdsprogram, og på baggrund af de budgetressourcer, som budgetmyndigheden vedtager. Kommissionen har anmodet budgetmyndigheden om at få forbedret personalesituationen generelt, således at den kan opfylde sine prioriterede målsætninger, bl.a. inden for GD Sundhed og forbrugerbeskyttelse.

Det personale, der er afsat til kræftprogrammet, udgøres p.t. af kontorchefen og vicekontorchefen, 1 A-tjenestemand, 1 B-tjenestemand (deltidsansat), 1 udstationeret national ekspert (deltidsansat). Dette er rent faktisk et fald i forhold til situationen ved kræftprogrammets start, men det skal erindres, at en sådan personalesituation ikke er unormal for et program af denne art og varighed. Ligeledes forvalter den pågældende enhed nu også andre offentlige sundhedsprogrammer, såsom narkotikaprogrammet. I takt med at der gennemføres nye aktiviteter, må tildelingen af personale nødvendigvis blive tilpasset for at afspejle denne udvikling. Tobaksindustrien har ikke påvirket tildelingen af personale.

6. Tildelingen af personale til bekæmpelse af tobaksmisbrug er en funktion af generelle personalebegrænsninger og indbyrdes konkurrerende prioriterede områder. Bekæmpelse af tobaksmisbrug vil stå højt på dagsordenen, og dette vil afspejle sig i personalebehovet. Kommissionen håber at få Parlamentets støtte i denne sag. Under alle omstændigheder vil bekæmpelse af tobaksmisbrug fortsat være en prioriteret målsætning for Kommissionen, som fortsat vil sikre sig, at den får bevilget de nødvendige ressourcer til at gennemføre politikkerne på dette område.